- Rom
- <
- 9
- >

9
Fawel ke Deo
1 Are kaltu ilo Kristus, ya peteng tikin, ya tibi gurum. Ma Tangwa Riis e fatenngeni e sinangung ma ka farawasngeni e sunwar gii ilo balang ini e tikin. 2 An mara biing balang e mafet ma ya ka sagisu sang kuuluung, 3 use re tanga tuaklik, ilo bala tikii funmat, seri ta fan Juda. Le enggi fasi, yang gi tii kosnge Kristus ma ek tam i yau, usi ini tanga tuaklik riu kepe tafung inaisa e Deo. 4 Anwarow, Deo e sau fangte ri are fan siksikow tikin, i e fanangsi ri ine finaswen kia tibom, e sam gow e fan war a-uu tura ri, i e sam tow e fafanau kia tifri, e sau fanangsi ri ine sinang una nining tikin ma e sam gow e fan warfot tura ri. 5 Ma tumtumlari baba tikii gii: Abra-am, Aisak ma Jekop. Ma biing Kristus e puek ka ta kaltu, i e fuut ulo bala funmat ari. Ma Kristus tibom e bakir iyat ine mara mok ma e ta Deo, kiar u katfarsi bingne bingne. E tikin.
6 E tibi ta ini sunwar ke Deo e sam luut ma ka tibi fawet. E tam. Anwarow e tibi ta ini fesa nano e Israel ri ta fan Israel tikin. 7 Ma e tibi ta ini fesa nano e Abra-am ini ri ta fesa tikin. E tam. Ri sam seti ilo sunwar pepe aregii, “Se ri a ri kamu puek singe Aisak, riu foteng ri ini ri ta fesam tikin.”9:7 Jen 21:12 8 Pimpiku e sunwar a e ngo aregii, e tibi ta ini berberat nano gii Abra-am ka fafuutngeri, ri ta siksikow e Deo. E tam. Safle seri a ri ka fuut ususi e warfot ke Deo, ri parfailiim ri ini ri ta fesa tikin e Abra-am. 9 Anwarow, Deo e sam warfot lo aregii: “Lo bala fam biing aregii lo matamfaim aiyat, yau mil usi o ma Sera e sau fasus ine ti boron tamat.”9:9 Jen 18:10
10 Ma e tibi ta ini safle mok a. Rebeka ming e fasus ine ung kasang ma e su tikii tamru. I gii tuprer Aisak. 11 Famu ma ru kamu fuut ma ru kamu gow e ti mok e sak tam e kausi, Deo e sau peteng tifi aregii, “Neng bakir eu ta ilo pikliu e neng balik.”9:11 Jen 25:23 12 Deo e gorot aiya una fanangsi ini i e tibi wewel re tongge ususi e sinang keri, safle ususi e fabur kia tibom. 13 E su ngo aregii ri kabuk seti, “Yau bura e Jekop, safle yau isa e Esau.”
14 Aregii kiar ku war? Sinang ke Deo e tibi riis? E tam sekit! 15 Anwarow i e war singe Moses aregii,
“Yau tengsi e se ya bura ini yau tengsi,
ma ya ku ulsi e se ya bura ini yau ulsi.”9:15 Eks 33:19
16 Iya, wewel ke Deo e tibi usi e sa tongge ri bura tam ri gowgow. E tam. Fawel ke Deo e usi e fatengis kia. 17 Anwarow sunwar pepe e peteng aregii tife king tingna Ijip: “Yau tauf o are king ususi e sangsang mung gii, usi ini yau faim tura o una fanangsi e fan rawas kiang ma usi ini asang riu resngeni ilo nal kiruur.”9:17 Eks 9:16 18 Iya, Deo eu tengsi e se i e bura ini eu tengsi, ma ku fakuta e bala e se i e bura ini eu fakuta e bala.
19 Tikas lo gam eu gatom yau aregii: “Le ku ta aiya, usi e tamu gii Deo ka fasi una oteng kiar? Ma se e fasi una fakale lo fabur kia?” 20 Safle o na kaltu, o na se gii o ku fasi una fasange singe Deo? E fasi ini sa e sau fuut eu war mil singe se e sau fafuutngeni aregii, “Usi e tamu o ka gorot yau aregii?” 21 Gam sangfi ini e fasi ini kaltu na bilbilse fan sospen lo nal eu bilseni e u e sospen, neng wilo fam biing bakir ma neng wilo fam biing fofoes?
22 E su ngo aregii, e fasi ini Deo eu fanangsi e balasak ma rawas kia, safle i e nene tura balamas ma e tibi saupe una tow e mafet tife se a balasak kia kabuk ta ilo ma i e sau fagatiuf ri una kepe mafet bakir. 23 Deo e gow e mok gii una fanangsi e singmat na finaswen kia tife se a fatengis kia kabuk ta ilo ma i e sau fagati ri famu, una kepe finaswen. 24 Kiar ta tongge a fatengis ke Deo kabuk ta ilo ri ma i e sam tau i kiar, e tibi ta ini tinglo re fan Juda tibom, safle tinglo re fan Jentael ming. 25 Aregii Deo kabuk peteng ini ilo bala buk ke profet Osea:
“Tongge a ri ka tibi ta kiang gii yau foteng ri ini ‘ri ta tongge kiang’;
ma tongge a ya ka tibi bur ri, yau foteng ri ini ‘tongge a ya bur ri,’ ”
26 ma,
“Eu fuut sekit ilo male a, lewa ya ka war singri,
‘Gam tibi ta tongge kiang,’
tongge a riu foteng ri ini fan siksikow e Deo e liuliu bingne.”
27 Profet Aisaiya ming e sam war bakir ususi e tongge tingna Israel ini:
“E tikin ini wewes lo re fan Israel e fuun are fan kiin ilo betkiin,
safle eu su puis Deo eu faliungeri;
28 anwarow Deo eu tafu e mafet wagi lo nal,
ma eu saupe una faropo.”
29 Are lewa profet Aisaiya kabuk war:
“Le Deo se e rawas tikin enggi tibi toufsok lo ti puis lo re fesa,
kiar nano kiar ngi rop sekit are fan Sodom,
ma kiar nano kiar ngi ngo are fan Gomora.”
Fan Israel ri tibi titinge
30 Iya, are kiar ku war? Fan Jentael ri tibi sangsang una fespuek ri ku riis. Safle, tikin lo titinge keri, Deo ka foteng ri ini ri riis nanmata. 31 Safle fan Israel ri tofo una fespuek riis ususi e fafanau, safle ri tibi fespuek riis nanmata Deo. 32 Usi e tamu? Anwarow, ri sang ini ri fasi una usi fam fafanau ma ri ku fespuek riis nanmata e Deo, safle ri tibi titinge. Ri saske lo “fat na sasaske singre tongge.” 33 Aregii ri kabuk siitufu ilo bala sunwar pepe:
“Par wagii! Yau tafu e ti fat na sasaske singre tongge ina Saiyon,
ma fat a tongge riu saske lo ri ku luut.
Ma se a ka titinge tikin lo, i eu tibi maimaiyai.”

- Rom
- <
- 9
- >

9:7 9:7 Jen 21:12

9:9 9:9 Jen 18:10

9:11 9:11 Jen 25:23

9:15 9:15 Eks 33:19

9:17 9:17 Eks 9:16

© 2024 Wycliffe Bible Translators, Inc.