- Apostel
- <
- 2
- >

2
Tangwa Riis e puek lo biing Pentekos
1 Ri tiimtiim lo ri ulo tikii mok, biing bengu e Pentekos e puek. 2 Ma saupesak dungow e mok e ngo are kif rawas e puek tinglo balambat, ma ka fafonsi kiruur e bala fel a ri ka melmel ulo. 3 Ri pari e fan mok e ngo are kerkermen iif, ri la falek ma ri ka la ngo wiyat lo tikii neng, tikii neng lo ri. 4 Iri nano ri fuunuf ine Tangwa Riis ma ri ka tofnge una gon lo fanenger fang kinen kere fa, are Tangwa Riis e sau fafonsi ri, ri ka fasi una war.
5 Lo biing a, e mel e fan Juda ri melmel una Jerusalem, ri ta tongge na nining lo Deo. Ma ri la tinglo fan mara male gii lo nal. 6 Biing ri ongen dung ri, tongge fuunfuun ri sa tiim. Ri kuufsak ma ri ka sangfuunfuun, anwarow tikii neng, tikii neng e ongen ten sekit ine ke kinen tuman. 7 Fan Juda ri kuufsak ma ri ka fagatomnge, “E sam ta tongge nano gii tingna Galili? 8 Ma areini gii tikii neng, tikii neng lo kiar ka fasi una ongen ri gon tinglo fang kinen kiar riis? 9 Kiar na fa tingna Patia, Midia ma tingna Elam, ma kiar na fa kiar melmel ina Mesapotemia, ina Judia ma ina Kapadosia, ma ina Pontus ma Eisia, 10 Frigia ma Pamfilia, tingna Ijip ma fang galgalu lo male ina Libia fatatu e male ina Sairini, ma tongge ming ri la tingna Rom, 11 Kiar na fan Juda ma fanenger fan tongge a ri ku usi e fan Juda, kiar tingna Krit ma Arabia, kiar ongen ri, ri peteng suupuek ine fam faim bakir ke Deo lo fan kinen kiar riis!” 12 Ri kuufsak ma ri ka sangfuunfuun ma ri ka fagatomnge iri tibom, “E ta sese fan mok tikin legii?”
13 Sakle fa ri tumar ri ma ri ka war, “Tongge gii ri sam in waen fuunfuun tibom.”
Pita e peteng fate re tongge
14 Wimi Pita ka ti tura tikii sangful ma tikii na apostel ma ka tau bakir singre tongge a, “Gam na fan Juda ma gam nano gau melmel gii na Jerusalem, yau fatenu e mok gii tif gam. Gam ong kausi lo sa ya bala peteng ini. 15 Tongge gii ri tibi bengbeng aregii gam ka peteng. Gii e am su ta anmatam pisii baba e siu lo biingbiing.*2:15 Fan Juda ri su inin waen lo biing e mel e gemgem una en. Ri su enen fang gemgem lo fan efef, le e ta ninis keri una ususi aiya, aregii Eksodas 16:8 ka peteng ini. 16 E tam, igii e ta sa profet Joel e sau peteng ini.
17 ‘Deo e peteng aregii, “Fatfatat lo biing muut,
Yau tipeni e Tangwang talo re tongge nano.
Siksikuami antamat ma gelefin, riu warfot ine fan warwar kiang.
Fungguam kemi riu pari e fan mok e ngo are numbiil
ma tanga warwaraner ri ku numbiil ine fan numbiil.
18 Ma ilo re tongge na mus kiang ming, antamat ma gelefin
lo fam biing a, yau tipeni e Tangwang ilo ri
ma ri ku war ine fan warwar are fam profet.
19 Yau fanangsi e fan tintof ilo batsok,
ma fan mok na tibou fuut wagii lo nal.
Andadak ma iif ma ampuat bakir eu puek.
20 Pisii eu ikis, male ku or.
Ma funiil ku ikis ku ta andadak,
famu ine biing bakir na finaswen ke Taufi†2:20 Biing bakir na finaswen ke Taufi e ta biing na anganggon..
21 Ma seri a ri ka gatom use faules lo asow e Taufi,
i eu faliungeri.” ’
22 “Tongge tingna Israel, ong wagii, Deo e tow e raw tife Yesus tingna Nasaret una gow e fan mok na tibou fuut, fan mok na sangfuunfuun ma fan tintof falifu i gam una fanangsi ini Deo e tuleni, aregii gam tibom gam ka parfat. 23 Kaltu gii, Deo e sam tow tif gam ususi e fabur ma fagati kia. Ma gam tiim tura faules kere tongge saksak, gam tutfamti ulo aupaket ka met. 24 Sakle Deo e famtet famila kosnge minet. I e kepufu kosnge ongker saksak tinglo minet, anwarow, e tuntun tikin singe minet una bingfamti. 25 Dewit e war lo aregii,
‘Ya pari e Deo Taufi kiang e sagisu ta i famu i yau.
Anwarow i e ta ilo galu miil kiang,
ya tibi fasi una soke.
26 Aregii ambusbusang e gasgas, ya ka gow e fan warwar na fefeal.
Pinumfong eu melmel nene-i e konona fan mok, Deo eu gow lo.
27 Anwarow ou tibi toufsok lo yau ilo male kere fan minet.
Ma ou tibi tafu e Kaltu Riis kiam ku mapu.
28 O sau fanangsi yau ine fan sal na ninliu,
ou fafuunnge yau ine fefeal lo biing yau ta tura o.’
29 “Tanga tuaklik, ya fasi una peteng tikin tif gam ini tumlarer Dewit, e met ri ka ofo. Ma annal lo iwa ka muut geinggii. 30 Sakle i e ta profet, ma e parfat ini Deo e sam limlim tifi ini eu feti e tikas lo tanga tubtubungkak kia, ku puek ku ta king are i. 31 Dewit e pari e sa eu puek wimi ma ka war lo matmatet mil ke Kristus, ini i e tibi fasi una mel sok ilo male kere fan minet, tam ini pinumfow eu mapu ilo bala annal lo. 32 Deo e sau famtet famila e Yesus gii kosnge minet ma kemem nano kemem ti tura sa e tikin, kemeu pari. 33 Deo e sam akteni e Yesus ka towfu ulo galu miil lo. I e sam kepe Tangwa Riis singe Tamow lewa ka limlim ini eu tow. Ma gii i e sam tipeufu e sa gau pari ma gam kabuk ong lo. 34 Le Dewit e tibi kanek ulo balambat aregii Yesus ka kanek ma sakle i e peteng aregii:
‘Deo e peteng tife kek Taufi:
“Kiis ilo galu miil lo yau,
35 ku muut yau towfu e fa ri is o ilo pikliu e rawas kiam.” ’
36 “Aregii toufre fan Israel nano ri ku parfat ini, Deo e sam towfu e Yesus lewa gam ka paketmet ini, kabuk ta Taufi ma Kristus.”
37 Biing ri ongni aiya, fan warwar a e taba e balbalri, ma ri ka war singe Pita ma fan apostel, “Tanga tualikmem, sa kemem u gow?”
38 Ma Pita ka koso, “Gam nano gam samusu sangikis, ma gam ku kepe e amfagu tarawen, lo asow e Yesus Kristus. Usi Deo eu sangintafngi e fan tubiil kemi ma gam ku kepe Tangwa Riis are finafen kemi. 39 Limlim gii e ta kemi ma siksikuami, ma fa nano a ka ta iri tapak - Seri a Taufi Deo kerer ku tau iri.”
40 Pita e sesngeni e fan warwar fuunfuun tifri ma ka war rawas singri, “Gigi kausi i gam tibom kosngi e inlen saksak gii.” 41 Fa ri titinge lo fan warwar gii ri gu tarawen iri. Lo biing ri wes tiim iri, e la ngo are e tuul e mar na kaltu, ri kaulek una balre fa a, ri kabuk titinge ting famu.
Melmel falifu ire tongge na titinge
42 Tongge ri ong kausi use fam fabenge kere fan apostel, ma ri ka faules faliu iri, una en tiim ma una nining tiim. 43 Ma Deo ka gow e fan mok fuunfuun na tibou fuut ma fan tintof na limlimre fan apostel. Ma tongge nano ri pari ri ka kuufsak ma ri ka soke. 44 Tongge nano na titinge ri tiim lo ri, ma mara mok ke tikii neng, tikii neng lo ri e ta keri nano. 45 Ri umumat ine fan nal ma fan mok ri mel lo, ma ri ka tow e mani lo tifre fa a, ri ka sasngal ina balri. 46 Fam biing nano ri sagisu tiim lo ri ilo bala Felun Nining Bakir. Ri enen tiim ilo bala fam fel keri, ma ri en tura gasgas ma fefeal ilo balbalri. 47 Fam biing nano ri sagisu katkatfarsi e Deo, ma tongge nano ri fefeal lo ri. Lo fan mara biing Deo e uunuun kaulek ire fa gii ri kabuk titinge. Ma lo sinang gii, i e gow e wewes lo re tongge na titinge lo Yesus ka faf.

- Apostel
- <
- 2
- >

*2:15 2:15 Fan Juda ri su inin waen lo biing e mel e gemgem una en. Ri su enen fang gemgem lo fan efef, le e ta ninis keri una ususi aiya, aregii Eksodas 16:8 ka peteng ini.

†2:20 2:20 Biing bakir na finaswen ke Taufi e ta biing na anganggon.

© 2024 Wycliffe Bible Translators, Inc.