- Mak
- <
- 11
- >

11
Yesus e kaulek una Jerusalem are king
1 Biing ri fatat una Jerusalem, ri puek una Betfage ma Betani ulo paklunmale Olif. Yesus e tuleni famu e u neng lo re fan disaipel kia, 2 ma ka war singru, “Kamu la ilo sunmale ai famu. Kamuw kau ilo, kamu ku pari e dongki fuu ri kaweufu, e tifik tikas sekit eng kiis ulo. Pikufu ma kamu ku tat feni wagii. 3 Le tikas ku gatom kamu, ‘Usi e tamu kamu ka pikufu?’ Peteng tifi ini Taufi e bura ma i e mu tuleni mil gii sekit.”
4 Ru la ma ru ka la pari e dongki fuu una male ulo sal, ri kaweufu fatatu e matangkon. Biing ru pikufu, 5 e mel e tongge ri titi uwa ri gatom, “Kamu tamu, kamu ka pikii e dongki fuu a?” 6 Ru ka koso aregii Yesus e sau peteng tif ru, iya tongge ri kam tauf ru ka la. 7 Biing ru mil tura dongki fuu tife Yesus, ru bas fan saket keru ulo poktow, ma i kam kiis ulo. 8 Mara tongge ri sosol fang kolos tapak keri ulo sal, ma fa ri sosol teltelen au ri sam tetes tingna mok. 9 Fa ri famu ma fa ri mi ri tiin tautau lala,
“Akteni, Deo e warfakausi e se e puek lo asow e Taufi.
10 Deo e war fakausi e kepmale gii ku puek, ke tamrer Dewit!
Akteni e asow e Deo!”
11 Yesus e puek una Jerusalem ka kau ulo Felun Nining Bakir, i e alal fawet lo mara mok, safle e sau bala or, iya kasu lamil una Betani tura sangful ma eu na disaipel kia.
Yesus e fesel suu ire tongge tinglo bala felun nining bakir
12 Lo biing usi ri ka la tingna Betani, ma Yesus ka la biis. 13 I e manngeni e au fik e tum, ka la pari ini eu fira. E puek ulo warow ka pari ini e tek ti amfirow, sakle awawu, anwarow e tibi ta biing kia una fira. 14 Ma Yesus ka war singe au fik, “E mu tek tikas, eu en tiam fingwam mil.” Ma fan disaipel kia ri ka ongni e ke sunwar.
15 Lo fespuek kia una Jerusalem, Yesus e kau ulo bala balo lo Felun Nining Bakir ma ka tofnge una fesel suu ine fa ri fifiil ma fa ri umat. E ikis paktur ine teibel kere fa na pilpiliis fan mani, ma fam fate kere fa ri umat ine fan man. 16 E tibi a-uu ine tikas eu kepe ti mok una umat ku sol paket tura ilo bala balo lo Felun Nining Bakir. 17 Ma ka fabenge singri, “Ri siitufu be?
‘Kek fel ri fotngi ini fel na nining kere mara male’?
Sakle gam gow ka ta fel na keskeskum singre tongge na kinkinau.”
18 Fan paklure fan Pris ma fang titsa lo fafanau ri ongni ma ri ka sik ine ti sal una paketmet ini, usi ri soke, le tongge ri kuufsak lo fam fabenge kia.
19 Lo efef oror, ri suu tinglo bala siti.
Au fik e main
20 Lo biingbiing e mok, ri fes lala ri ka la, ri ka pari e au fik e main kiruur. 21 Pita ka sangfi e sunwar ke Yesus ma ka war singi, “Titsa, par! Au fik le o ka wiim lo, e sau main.”
22 Yesus ka koso, “O samusu titinge tikin lo Deo. 23 Ya peteng tikin tifo, le tikas ku war singe paklunmale gii ini eu of pu ina kasap, ma ku tibi sang fa-u ma ku titinge lo sunwar kia ini eu fuut, eu fuut aregii i ka peteng. 24 Gii ya peteng tifo, sese mok o gatom usi ilo nining, o samusu titinge ini o sam kepe, ma sa a, eu ta kiam. 25 Le o ka ti o ka nining, ma o ka sangfi e tubiil ke neng tura o, ma o ka balasak aiwa ine neng a, sangintafngi, usi Tamam ilo balambat i eu sangintafngi e fan tubiil kiam.” 26 *11:26 Fa lo re tongge parfat ri sangfi ini e mel e neng e su ming ilo 11:26. Sunwar a e ngo aregii, “Ma le o ku tibi sangintafngi e fan tubiil kere fa, Tamam ilo balambat eu tibi kepufu e fan tubiil kiam.”
Sese rawas Yesus e mel lo
27 Ri la puek mil una Jerusalem, ma lo biing Yesus ka fes kaulek ulo balo lo Felun Nining Bakir, fam paklure fam pris ma fan titsa lo fafanau ma ge lamlam ri ka la usi. 28 Ri ka gatmo, “O gow e mara mok gii lo sese rawas? Ma se tow e rawas a tifo?”
29 Yesus ka koso, “Yau bi gatom gam ine tikii gatgatom. Gam ku koso sing yau, ma ya kamu peteng tif gam ine sese neng e rawas a, ya ka gow e mara mok gii lo. 30 Amfagu tarawen ke Jon e ta tinglo balambat tam singe kaltu, gau peteng tif yau!”
31 Ri fawar usi u falifu iri tibom, ri ka war, “Le kiar ku peteng ini ‘Tinglo balambat,’ i eu gatom, ‘Gii ma e tamu gii gam ka tibi titinge lo?’ 32 Ma le kiar ku war, ‘Singe kaltu,...’?” (Ri soke re tongge usi ri nano ri sam tiim parfat ini Jon e ta profet tikin.)
33 Ma ri ka koso singe Yesus, “Kemem tibi parfat.” Yesus ka war, “Yau ming ya mu tibi peteng tif gam ine sese rawas a, ya ka gow e mara mok gii.”

- Mak
- <
- 11
- >

*11:26 11:26 Fa lo re tongge parfat ri sangfi ini e mel e neng e su ming ilo 11:26. Sunwar a e ngo aregii, “Ma le o ku tibi sangintafngi e fan tubiil kere fa, Tamam ilo balambat eu tibi kepufu e fan tubiil kiam.”

© 2024 Wycliffe Bible Translators, Inc.